Hendecasyllaborum seu Baiarum libri duo/2.30
<div class=text>

 
 

 	
XXX.
De Annibale Amatio in balneis.
 

Dic, o dic, puer, Hannibalne lavit?
Lavit, sed latitat puellae in ulnis.
Hic Famatiolus latet litatque,
persolvens Veneri sacrum, quod olim
5
vovit pro tenerae salute Hyellae.
Tu ne pollue sacra, neve turba.
Verum ipsas Charites videre fas est,
una dum violas regunt rosasque,
et gratas Veneri parant corollas.
10
Mollis en digitos, manus tenellas;
ecquis de niveis nitor papillis?
Quaenam ore e roseo refragrat aura?
Iam Famatiolum litasse verum est.